**Съобщение**

Във връзка с постъпило уведомление за инвестиционно предложение: „Реконструкция на работеща фотоволтаична електроцентрала, изградена в п.и. с идент. 39846.19.91, без увеличаване на номинално позволената изходна мощност от 5 MWр реализирана чрез разширение на границите й в п.и. с идент. 39846.19.92“, в м. „Долното ливаге“, земл. гр. Криводол, общ. Криводол, обл. Враца, с възложител: „Криводол ПВ 1” ЕООД, гр. София, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда изграждане на енергиен обект за производство на електрическа енергия от възобновяеми източници - фотоволтаична електроцентрала, представляваща разширение на съществуваща електроцентрала, реализирана в поземлен имот с идентификатор 39846.19.91, без увеличаване на изходящата мощност от 5 MWp,

ИП ще се реализира в поземлен имот с идент. 39846.19.92, с обща площ: 14682 кв.м., трайното предназначение на територията: „земеделска“, начин на трайно ползване: „пасище“, категория на земята: 9, в местност „Долното ливаге“, в землището на гр. Криводол, общ. Криводол, обл. Враца.

За реализация на ИП е необходимо да се извърши процедура по смяна предназначение на земята, изработване и одобряване на ПУП-ПРЗ с цел отреждане на устройствени показатели в съответствие с инвестиционното намерение. Предвижда се отреждане на устройствена зона „Предимно производствена – Пп“.

Целта на проектната разработка е гарантиране в максимална степен на производството на номинално позволената генерирана (изходна) мощност от 5 MWp, като се компенсират колебанията на постъпващата слънчева радиaция, загубите в производството от неравномерното нагряване и охлаждане на фотоволтаичните модули, загубите по кабелните трасета и загубите в инверторната/ трансформаторната уредба.

Наличната инверторна станция гарантира недопускане на отдаване в електроразпределителната мрежа на мощност по-голяма от позволената номинална мощност на генератора от 5000 kW.

Основните съставни части на предвиденото разширение на фотоволтаичната централа са:

* Фотоволтаичен PV генератор – множество фотоволтаични модули, свързани по определен начин, удовлетворяващ по параметри входа на инверторните групи;
* Инвертори – преобразуватели, които преобразуват постояннотоковите електрически вълни (DC) в променливотокови (AC);
* Свързващи кабели, инсталации и др. съоръжения.

Пиковата постояннотокова мощност на фотоволтаичната електроцентрала е 904.80 kWp, генерирана посредством 1 560 бр. фотоволтаични монокристални силициеви модули с мощност 580 kWp. Те ще бъдат раположени в направление юг, по дължина на носещата фиксирана южна конструкция в поземлен имот с идент. 39846.19.92.

Фотоволтаичните модули ще покриват 1 480 кв.м. от общата площ на терена.

Модулите са групирани в групи, наречени стрингове, от 26 модула. Общ брой на стринговете – 60 бр.

Не се предвижда водоснабдяване и присъединяване към канализационна мрежа.

Не се предвижда генериране на отпадъчни води.

Генерираните при реализацията на ИП отпадъци ще се управляват съгласно екологичните изисквания. При експлоатация на обекта не се очаква да се генерират отпадъци.

Не е необходимо изграждане на нова или промяна на съществуващата пътна инфраструктура - достъпът до имота ще се осъществява от съществуващи пътища.

Инвестиционно предложение представлява разширение на обект по Приложение № 2 на ЗООС, което самостоятелно попада в обхвата на т. 3, б. „а“ – „промишлени инсталации за производство на електроенергия, пара и топла вода (невключени в приложение № 1)“ на Приложение №2 на ЗООС. В тази връзка съгласно чл.93, ал.1, т.1 и 2 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца становище на БДДР – Плевен с изх. № ПУ-01-812-(1)/17.10.2023г.:

* реализирането на ИП е допустимо спрямо целите за опазване на околната среда, заложени в ПУРБ 2016 – 2021г., при спазване на мерките посочени в т. 1.1.5. от становището и при условие, че не се засяга повърхностния воден обект;
* реализирането на ИП е допустимо спрямо ПУРН 2016 – 2021г. Предвидените дейности не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016 – 2021г.;
* реализацията на ИП е допустима спрямо целите и мерките, определени в ПУРБ и ПУРН Дунавски район за периода 2016 – 2021г., и не се очаква да окаже негативно въздействие върху водите и водните екосистеми, при спазване на мерките посочени в т. 1.1.2., законовите изисквания посочени в т. 2 от горецитираното становище и при условие, че не се засяга повърхностния воден обект и не се достига нивото на подземните води, при монтиране на носещата конструкция на фотоволтаичните модули.

**ІІ. По отношение на изискванията на чл.31 от Закона за биологичното разнообразие (ЗБР):**

Мястото на реализация на ИП не засяга защитени територии по смисъла на Закона за защитените територии (ЗЗТ) и не попада в обхвата на защитени зони съгласно Закона за биологичното разнообразие (ЗБР).

Най-близо разположените защитени зони, на 9,000 км, са: BG0000594 "Божият мост-Понора" за опазване на природните местообитания и на дивата флора и фауна, обявена със Заповед № РД-262/31.03.2021г. на министъра на околната среда и водите (обн. ДВ, бр.41/18.05.2021г.) и BG0000487 "Божите мостове " за опазване на природните местообитания и на дивата флора и фауна, включени в списъка със защитени зони, приет с Решение №122/02.03.2007г на Министерски съвет (ДВ бр. 21/2007г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Криводол и БДДР – Плевен.

/отговорено на 18.10.2023г./